Lõuna ringkonnaprokuratuur esitas Maimetsale süüdistuse altkäemaksu võtmises ja toimingupiirangu rikkumises eriti suures ulatuses, vahendas "Aktuaalne kaamera".

Süüdistuse järgi osales Maimets aastail 2016 kuni 2018 koosolekutel, kus valmistati ette antiretroviirusravimite riigihanget. Kuna koosolekute otsused puudutasid Maimetsaga seotud ravimitega tegelevaid äriühinguid, oleks ta pidanud end koosolekutel tehtavatest otsustest taandama. Taandamata jätmisega rikkus Maimets süüdistuse kohaselt toimingupiirangut.

Süüdistuse järgi võttis Maimets antiretroviirusravi konsiiliumi liikmena 2016. kuni 2018. aastani kahel korral altkäemaksu ravimitega tegelevate äriühingute töötajatelt. Vastutasuks kahelt töötajalt saadud altkäemaksu eest lubas Maimets neil osaleda antiretroviirusraviga tegelevatele arstidele mõeldud konsiiliumitel.

Süüdistuse järgi sai Maimets altkäemaksuna vara kokku 1786 euro väärtuses.

Lisaks süüdistatakse teda ühel korral altkäemaksu küsimises. Uurimise käigus ei tuvastatud, et sel korral oleks altkäemaks üle antud, kuid ka altkäemaksu küsimine on kuritegu.

Matti Maimetsalt ei õnnestunud "Aktuaalsel kaameral" kommentaari saada.

Kliinikum märkis kirjalikus kommentaaris, et Maimets jätkab tööd, kuid kuni kohtuotsuseni ei tegele ta ravimite ja meditsiiniliste tarvikute ostutoimingutega.

Kohtueelse menetluse viis läbi keskkriminaalpolitsei korruptsioonikuritegude büroo Lõuna ringkonnaprokuratuuri juhtimisel. Eelistung on määratud 20. aprilliks.